Qozog‘istonda Sardoba fojiasi oqibatida boshpanasidan ajralganlarga yangi uylar topshirildi

Sirdaryodagi Sardoba suv omborining yorilishi oqibatida Qozog‘istonning Turkiston viloyati Maqtaaral tumanida suv ostida qolib, vayron bo‘lgan uylarning egalariga yangi uylarning kalitlari topshirildi. Bu haqda Tengrinews xabar berdi.

Ma’lum qilinishicha, Maqtaaral tumanining Mirzakent shahrida metsenat Bo‘lat Utemuratovning jamg‘armasi tomonidan 150 ta uy qurib berilgan. Uylar suv toshqinidan zarar ko‘rgan kishilarga bepul topshirildi. Uylarni topshirish marosimida Qozog‘iston bosh vaziri o‘rinbosari Roman Sklyar va Turkiston viloyati hokimi Umirzoq Shukeyev ishtirok etgan.

Mazkur 150 ta uyni qurish uchun jamg‘arma tomonidan 6 million dollar ajratilgan. Har birining maydoni 100 kvadrat metr bo‘lgan uch xonali uylarga Do‘stlik, Janaturmush va Jenis qishloqlari aholisi ko‘chib kelgan. Yangi mavzeda barcha kommunikatsiya ishlari amalga oshirilgan, bolalar bog‘chasi va maktab qurish ishlari boshlangan.

Turkiston viloyati hokimi tomonidan ma’lum qilinishicha, suv toshqini oqibatida yuzaga kelgan qiyinchiliklarni yengib o‘tishda hududga butun mamlakat yordam bergan.
Eslatib o‘tamiz, Mirzakent shahrida qurilgan uylarning poydevorini qo‘yish marosimida O‘zbekiston bosh vaziri Abdulla Aripov ishtirok etgandi.
Avvalroq Shavkat Mirziyoyev Sirdaryo viloyatida bo‘lib, toshqindan jabrlangan aholi bilan uchrashgandi va ular uchun qurilgan yangi uylarga tashrif buyurgandi.
 “Uylar birin-ketin qulay boshladi”. Maqtaaraldagi suv toshqinini o‘z ko‘zi bilan ko‘rgan qutqaruvchilar hikoyasi